FI Euroopan unionin virallinen lehti C 74/17

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

2010/C 74/10

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

NEUVOSTON ASETUS (EY) N:o 510/2006

”KALIX LÖJROM”

EY-N:o: SE-PDO-0005-0650-03.10.2007

SMM ( ) SAN ( X )

1. Nimi:

”Kalix Löjrom”

2. Jäsenvaltio tai kolmas maa:

Ruotsi

3. Maataloustuotteen tai elintarvikkeen kuvaus:

3.1 Tuotelaji (liitteen II mukaisesti):

Luokka 1.7. Tuoreet kalat, nilviäiset ja äyriäiset sekä niistä valmistetut tuotteet

3.2 Kuvaus 1 kohdassa nimetystä tuotteesta:

Kalix Löjromin eli Kalixin muikunmädin tärkeimmät ominaisuudet ovat seuraavat:

— Yleensä Kalix Löjromia myydään jäädytettynä tai sulatettuna. Pyyntikaudella sitä voidaan myydä pienempiä määriä myös tuoreena. Muikunmädin ominaisuudet ovat samat jäädytettynä, sulatettuna ja tuoreena.

— Mätimunien koko vaihtelee 5 viikon pituisen kalastuskauden aikana noin 0,8 mm:stä (viikolla 1) 1,3 mm:iin (viikolla 5).

— Kalix Löjromissa on pehmeän kalaöljyinen ja suolainen, täyteläinen ja mieto maku.

— Mätimunat ovat oranssinvärisiä (kansallisella väriasteikolla viite S2070-450R).

— Kalix Löjromin kokonaissuolapitoisuus (NaCI) on 4,3 %.

— Kalix Löjromin kokonaisvesipitoisuus pakastekuivatusmenetelmällä on 37,7 %.

3.3 Raaka-aineet (ainoastaan silloin, kun on kyseessä jalostettu tuote):

Kalix Löjrom valmistetaan merestä pyydetyn muikun (Coregonus albula) mädistä. Pyyntialuetta rajaavat merellä Åbyjoen jokisuu etelässä ja Tornionjoen jokisuu pohjoisessa, ja se ulottuu 40 kilometrin päähän rannikosta. Kalix Löjrom on lypsettävä kaloista pyyntipäivänä. Mätiin lisätään 4 % suolaa (NaCl).

3.4 Ravinto (ainoastaan silloin, kun on kyseessä eläinperäinen tuote):

Muikun ravinto koostuu planktonäyriäisistä, hyönteisten toukista ja jokiveden mukana mereen virtaavista mineraaleista. Muikku saa kaiken ravintonsa asianomaiselta maantieteelliseltä alueelta.

3.5 Tuotantovaiheet, joiden on tapahduttava määritellyllä maantieteellisellä alueella:

Kalix Löjromin käsittelyn, kuten huuhtelun, sekoituksen, siivilöinnin, kuivatuksen, suolauksen ja hienopuhdistuksen, on tapahduttava asianomaisella maantieteellisellä alueella.

3.6 Viipalointia, raastamista, pakkaamista jne. koskevat erityiset säännöt:

—

3.7 Merkintöjä koskevat erityiset säännöt:

—

4. Maantieteellisen alueen lyhyt kuvaus:

Maantieteellisen alueen muodostavat Piitimen (Piteå), Luulajan, Kainuun (Kalix) ja Haaparannan kunnat. Merellä pyyntialuetta rajaavat Åbyjoen jokisuu etelässä ja Tornionjoen jokisuu pohjoisessa, ja se ulottuu 40 km päähän rannikosta.

5. Yhteys maantieteelliseen alueeseen:

5.1 Maantieteellisen alueen erityisyys:

Muikku elää 4 kohdassa kuvatulla maantieteellisellä alueella. Muikku oleskelee asianomaisella maantieteellisellä alueella pyyntikaudella, koska tämä 1 500 saaresta koostuva alue on sen luontainen kutualue. Tornionjoen jokisuun itäpuolella ei ole tiedossa kutupaikkoja. Åbyjoen jokisuun eteläpuolella suolapitoisuus on liian korkea, sillä kyseiseen Pohjanlahden osaan virtaa liian vähän makeaa vettä. Pyyntialueen tosiasiallinen koko vaihtelee sen mukaan, kuinka paljon kevättulvien aikana mereen virtaa makeaa vettä. Luminen talvi työntää kevättulvina makeaa vettä suolaveden alle Pohjanlahdelle, ja muikkua voidaan pyytää jopa 40 kilometrin päässä rannikolta. Kun muikku löytää ravintoa suuremmalta alueelta, myös sen kanta kasvaa. Sateisen ja lumisen talven ja hyvän muikkukannan välinen yhteys on hyvin tiedossa. Tähän osaan Pohjanlahtea saadaan makeaa vettä kahdeksasta suuresta joesta ja useista pienemmistä joista ja virroista. Näiden jokien valuma-alue on noin 25 % Ruotsin pinta-alasta. Vesi on juomakelpoista.

Kalix Löjromin tuotanto tapahtuu käsityömäisesti ja vaatii paljon taitoa ja pitkää kokemusta. Erityisesti mädin lypsäminen vaatii pitkää kokemusta ja vaikuttaa paljon laatuun. Asianomaisella maantieteellisellä alueella on tarvittava tietämys mädin käsittelyyn, sillä Kalix Löjromin tuotannolla on pitkät perineet.

5.2 Tuotteen erityisyys:

Nimenomaan ravinto erottaa mainitulta maantieteelliseltä alueelta pyydetyn muikun muista makeanveden lajeista. Pyyntialueella ei elä mitään makeanveden hyönteisiä. Ravinto koostuu planktonäyriäisistä ja hyönteisten toukista. Kalix Löjromin mäti on oranssista (kansallisella väriasteikolla viite S2070-450R), makeanveden muikun mäti on puolestaan keltaista. Väriero johtuu ravinnosta. Kalix Löjromissa on täyteläinen ja mieto, pehmeään kalaöljyn ja suolaan vivahtava maku.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM):

Kalix Löjrom tunnetaan korkeasta laadustaan ja ainutlaatuisuudestaan. Tähän on monia syitä, muun muassa kylmä puhdas vesi ja erityinen ravinto. Vesi on juomakelpoista. Erityislaatuun vaikuttaa lisäksi maantieteellisellä alueella käytetty erityinen tuotantomenetelmä. Asianomaisella maantieteellisellä alueella elävän muikun erityinen ravinto antaa Kalix Löjromille sille ominaisen maun ja värin.

Eritelmän julkaisutiedot:

http://www.slv.se/upload/dokument/remisser/remisser_2006/Ansokan_Skyddad_Ursprungsbeteckning_Kalix_Lojrom.pdf

(1) EUVL L 93, 31.3.2006, s. 12.